b'\n_START_ARTICLE_\nCesarica D\xc5\xbeingu\n_START_SECTION_\nLegenda\n_START_PARAGRAPH_\n\xc5\xbdivljenju cesarice D\xc5\xbeingu ne moremo pripisati to\xc4\x8dnih datumov, saj ni dovolj virov za verifikacijo. Imajo jo za "legendarno cesarico". Ob nastopu na Krizantemski prestol se je imenovala princesa Okinagatara\xc5\xa1i (\xe6\x81\xaf\xe9\x95\xb7\xe5\xb8\xaf\xe6\xaf\x94\xe5\xa3\xb2)._NEWLINE_\xc4\x8ceprav ostaja zadnje po\xc4\x8divali\xc5\xa1\xc4\x8de te legendarne vladarice neznano, je cesarici D\xc5\xbeingu uradno posve\xc4\x8den misasagi\xc2\xa0ali grobnica v Misasagi-\xc4\x8do v Nari.\xc2\xa0Ta cesarska grobnica tipa kofun\xc2\xa0ima zna\xc4\x8dilen otok v obliki klju\xc4\x8davnice na sredini z vodo napolnjenega jarka._NEWLINE_\xc4\x8cikafusa Kitabatake (1293-1354) in Hakuseki Arai (1657-1725) sta trdila, da je bila dejansko kraljica Himiko,\xc2\xa0\xc5\xa1amanska kraljica kraljestva Jamataj, in je morala biti kot pripadnica cesarske dru\xc5\xbeine ter zgodovinski lik vklju\xc4\x8dena v Nihon \xc5\xa0oki. Sodobni strokovnjaki predvidevajo, da bi lahko bila tudi Jamatohime-no-mikoto ali Jamato-totohimomoso-hime._NEWLINE_Leta 1881 je postala prva \xc5\xbeenska na japonskem bankovcu. Ker uradni portret ne obstaja, jo je umetni\xc5\xa1ko upodobil Edoardo Chiossone; za model je uporabil uslu\xc5\xbebenko vladnega tiskarskega urada. Isto sliko in njene variante so uporabili tudi na mnogih izdajah po\xc5\xa1tne znamke._NEWLINE_Cesarska hi\xc5\xa1a ji je posvetila uradni mavzolej Saki no Tatanami no ike no e no Misasagi\xc2\xa0v Nari na podro\xc4\x8dju biv\xc5\xa1e province Jamato._NEWLINE_Razen legendarne D\xc5\xbeingu je Japonski vladalo osem cesaric, njihov naslednik pa je bil izbran izmed mo\xc5\xa1kih na o\xc4\x8detovi strani cesarske krvne linije, zaradi \xc4\x8desar konzervativni strokovnjaki vztrajajo, da so bile \xc5\xbeenske na prestolu samo za\xc4\x8dasne vladarice in da je treba v 21. stoletju ohraniti mo\xc5\xa1ko dedno nasledstvo na prestolu.\xc2\xa0Cesarica Genmej, za katero je na prestol sedla njena h\xc4\x8derka cesarica Gen\xc5\xa1o, ostaja edina izjema temu pravilu v zgodovini.\n_START_SECTION_\nPolemike\n_START_PARAGRAPH_\nPo Nihon \xc5\xa0okiju je vodila vojsko v obljubljeno de\xc5\xbeelo (zgodovinarji menijo, da je ta nekje na Korejskem polotoku) in se vrnila na Japonsko po treh letih kot zmagovalka. Na korejskih tleh ni nobenega dokaza o njeni vladavini, kar nakazuje na to, da so dogodki izmi\xc5\xa1ljeni, neto\xc4\x8dni, ali pa da je do njih pri\xc5\xa1lo ve\xc4\x8d kot 400 let pred nastankom kronike.\xc2\xa0Njen sin Od\xc5\xbein naj bi se rodil po njeni vrnitvi. Legenda pravi, da je bil spo\xc4\x8det, a ne \xc5\xa1e rojen, ko je cesar \xc4\x8cuaj umrl. Po tri leta trajajo\xc4\x8di invaziji se je le rodil. Verjetno so se tri leta navezovala na tri \xc5\xbeetve v enem letu (9 mesecev) ali pa je o\xc4\x8detovanje cesarja \xc4\x8cuaja samo simbolno._NEWLINE_Nekateri verjamejo, da temeljijo njena osvajanja samo na steli Gwanggaeto, \xc4\x8deprav se pojavijo tudi v Ko\xc5\xbeikiju in Nihon \xc5\xa0okiju. Slednji navaja, da je cesari\xc4\x8din o\xc4\x8de vnuk cesarja Kajka, njena mama pa pripadnica klana Kacuragi._NEWLINE_Nekateri trdijo, da so bile pismenke na steli spremenjene, japonska prisotnost pa dodana. Danes japonski in nekateri kitajski strokovnjaki zavra\xc4\x8dajo teorijo o po\xc5\xa1kodovani steli na podlagi \xc5\xa1tudija stele same\xc2\xa0in odrisih pred Sakojem, ko \xc5\xa1e ni bilo mo\xc5\xbenosti, da bi stelo spremenili ali ponaredili.\xc2\xa0Japonske voja\xc5\xa1ke aktivnosti, ki bi naj jih zatrl kralj Gwanggaero, zasedajo polovico stele. Njen pomen je \xc5\xa1e vedno stvar debat, sploh glede tega, \xc4\x8de je bila po\xc5\xa1kodovana namerno ali ne. Manjkajo\xc4\x8de pismenke onemogo\xc4\x8dajo prevajanje, Japonci pa naj bi stelo narobe interpretirali, kar je podrobno opisano v knjigi\xc2\xa0"From Paekchae Korea to the Origin of Yamato Japan". Zaradi napa\xc4\x8dnih lo\xc4\x8dil jo lahko prevedemo na 4 na\xc4\x8dine, tudi da je Koreja pre\xc4\x8dkala Korejsko o\xc5\xbeino in Japonce prisilila v podlo\xc5\xbeni\xc5\xa1tvo._NEWLINE_V kitajski Knjigi Songov\xc2\xa0Shen Yueja (441-513) dinastije Liu Song je zabele\xc5\xbeena japonska prisotnost v Koreji, a so imeli Liu Songi kot ju\xc5\xbena kitajska dinastija verjetno malo stikov s severovzhodno Azijo. Mnogi zgodovinarji verjamejo, da so uporabljali isto ime za kraljestvo Baekje, Samhan in Jamato Japonsko._NEWLINE_Po kitajski Knjigi Sujev naj bi Japonska voja\xc5\xa1ko podpirala kraljestvi Baekje in Silla._NEWLINE_Glede na Kronike treh kraljestev, napisanih leta 1145, je kralj Asin iz kraljestva Baekje poslal sina, princa Jeonjija kot talca na japonski dvor.\xc2\xa0Tudi kralj Silseong kraljevine Silla je leta 402 poslal svojega sina, s \xc4\x8dimer naj bi si zagotovili japonsko voja\xc5\xa1ko pomo\xc4\x8d za nadaljevanje voja\xc5\xa1kih kampanj. Dejstvo, ki \xc5\xa1e bolj zaplete na\xc5\xa1e videnje odnosa med Japonsko in Korejo v tem \xc4\x8dasu je zapis v Nihon \xc5\xa0okiju, ki pravi, da naj bi korejski princ Amenohiboko pri\xc5\xa1el na Japonsko, kjer je postal ded Tad\xc5\xbeimamoriju, slu\xc5\xbeabniku cesarju Sujninu.\xc2\xa0\xc4\x8ce so Korejci res po\xc5\xa1iljali talce in sorodnike Japoncem, je \xc5\xa1e vedno stvar debat.'